b'\n_START_ARTICLE_\nSemi\xc4\x8d\n_START_SECTION_\nZgodovina\n_START_PARAGRAPH_\nPrva omemba cerkve v Semi\xc4\x8du sega v leto 1279, v \xc4\x8das, ko so Beli krajini vladali grofje Gori\xc5\xa1ki, izrecno pa je kraj prvi\xc4\x8d omenjen leta 1309. Izvor imena Semi\xc4\x8d je neznan, in je najverjetneje povezan z istoimenskim hribom, ki je v virih omenjen kot "hrib Semi\xc4\x8d" (mons Ziembs). Cerkev sv. \xc5\xa0tefana v Semi\xc4\x8du spada med najstarej\xc5\xa1e cerkve v Beli krajini in je gotovo ena od izvornih podru\xc5\xbenic, ki so bile oktobra 1228 podrejene \xc5\xbeupniji \xc4\x8crnomelj, belokranjski pra\xc5\xbeupniji. Kakor ostale cerkve de\xc5\xbeele je tudi Semi\xc4\x8d spadal pod upravo nem\xc5\xa1kega vite\xc5\xa1kega reda in njegovih dveh komend v \xc4\x8crnomlju in Metliki._NEWLINE_V za\xc4\x8detku 16. stoletja je nem\xc5\xa1ki vite\xc5\xa1ki red okoli cerkve sv. \xc5\xa0tefana postavil tabor, s \xc4\x8dimer je nastalo jedro poznej\xc5\xa1ega trga in dana\xc5\xa1njega naselja. Med najzgodnej\xc5\xa1imi posestniki na o\xc5\xbejem obmo\xc4\x8dju dana\xc5\xa1njega naselja najdemo rodbino Semeni\xc4\x8d, stari belokranjski plemi\xc5\xa1ki rod, ki je posedoval tudi bli\xc5\xbenji grad Turn pri Semi\xc4\x8du in tamkaj\xc5\xa1njo pristavo. Ob enem od huj\xc5\xa1ih otomanskih vpadov v sredini 16. stoletja je bil grad Turn pri Semi\xc4\x8du povsem po\xc5\xbegan in uni\xc4\x8den, in podobno usodo so trpele tudi bli\xc5\xbenje vasi. Do 18. stoletja je Semi\xc4\x8d razvil zna\xc4\x8dilnosti trga in tudi dobil tr\xc5\xa1ke pravice. Semi\xc4\x8d je primer trga, ki se je razvil iz taborskega naselja._NEWLINE_Ju\xc5\xbeno od Semi\xc4\x8da je geolo\xc5\xa1ka zanimivost, izvir reke Krupe.\n_START_SECTION_\nPrireditve\n_START_PARAGRAPH_\nV Semi\xc4\x8du vsako leto poteka turisti\xc4\x8dna prireditev Semi\xc5\xa1ka ohcet. V sklopu prireditve ceremonijo dopolnijo s prikazom kme\xc4\x8dkih obi\xc4\x8dajev, obrti in folklore. Prirejajo tudi spomladanski sejem.'